CELEX: 32016D1838
Language: mt
Date: 2016-10-13 00:00:00
Title: Deċiżjoni tal-Kunsill (UE) 2016/1838 tat-13 ta' Ottubru 2016 dwar il-linji gwida għal-linji politiċi dwar l-impjiegi tal-Istati Membri għall-2016

18.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 280/30
            
         DEĊIŻJONI TAL-KUNSILL (UE) 2016/1838
   tat-13 ta' Ottubru 2016
   dwar il-linji gwida għal-linji politiċi dwar l-impjiegi tal-Istati Membri għall-2016
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 148(2) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Parlament Ewropew (1),
   Wara li kkunsidra l-opinjoni tal-Kumitat Ekonomiku u Soċjali Ewropew (2),
   Wara li kkonsulta l-Kumitat tar-Reġjuni,
   Wara li kkunsidra l-opinjoni tal-Kumitat tal-Impjiegi (3),
   Billi:
   
               (1)
            
            
               It-Trattat dwar il-Funzjonament tal-Unjoni Ewropea (TFUE) jistipula li l-Istati Membri u l-Unjoni għandhom jaħdmu flimkien biex jiżviluppaw strateġija kkoordinata għall-impjiegi u b'mod partikolari għall-promozzjoni ta' forza tax-xogħol kompetenti, imħarrġa u li adattabbli, kif ukoll swieq tax-xogħol li jirreaġixxu għat-tibdil ekonomiku bl-għan li jinkisbu l-objettivi definiti fl-Artikolu 3 tat-Trattat dwar l-Unjoni Ewropea.
            
         
               (2)
            
            
               L-Istrateġija Ewropa 2020 għat-tkabbir intelliġenti, sostenibbli u inklużiv (l-“Istrateġija Ewropa 2020”) proposta mill-Kummissjoni tippermetti lill-Unjoni torjenta l-ekonomija tagħha lejn tkabbir intelliġenti, sostenibbli u inklużiv, akkumpanjat minn livelli għola ta' impjiegi, produttività u koeżjoni soċjali. Ħames miri ewlenin jikkostitwixxu objettivi kondiviżi li jiggwidaw l-azzjoni tal-Istati Membri, u jikkunsidraw il-pożizzjonijiet inizjali u ċ-ċirkustanzi nazzjonali rispettivi tagħhom, kif ukoll il-pożizzjonijiet u ċ-ċirkustanzi tal-Unjoni. Fl-14 ta' Lulju 2015, il-Kunsill adotta r-Rakkomandazzjoni (UE) 2015/1184 (4) dwar linji gwida ġenerali għall-politiki ekonomiċi tal-Istati Membri u tal-Unjoni. Barra minn hekk, fil-5 ta' Ottubru 2015, il-Kunsill adotta d-Deċiżjoni (UE) 2015/1848 (5) dwar linji gwida għal-linji politiċi dwar l-impjiegi tal-Istati Membri għall-2015 (“linji gwida dwar l-impjiegi”). Dawk iż-żewġ settijiet ta' linji gwida jifformaw il-linji gwida integrati għall-implimentazzjoni tal-istrateġija Ewropa 2020 (“linji gwida integrati ta' Ewropa 2020”). L-Istrateġija Ewropea dwar l-Impjiegi għandha r-rwol primarju fl-implimentazzjoni tal-objettivi marbutin mal-impjiegi u mas-suq tax-xogħol tal-istrateġija ta' Ewropa 2020.
            
         
               (3)
            
            
               Dawn il-linji gwida integrati ta' Ewropa 2020 huma allinjati mal-konklużjonijiet tal-Kunsill Ewropew tas-17 u t-18 ta' Marzu 2016 u mal-Patt ta' Stabbiltà u Tkabbir. Huma jagħtu gwida preċiża lill-Istati Membri fid-definizzjoni tal-Programmi Nazzjonali ta' Riforma tagħhom u fl-implimentazzjoni tar-riformi, filwaqt li jirriflettu l-interdipendenza. Il-linji gwida dwar l-impjiegi għandhom jiffurmaw il-bażi għal kwalunkwe rakkomandazzjoni speċifika għall-pajjiż li l-Kunsill jista' jindirizza lill-Istati Membri taħt l-Artikolu 148(4) TFUE, b'mod parallel mar-rakkomandazzjonijiet speċifiċi għall-pajjiż indirizzati lill-Istati Membri taħt l-Artikolu 121(2) TFUE. Il-linji gwida dwar l-impjiegi għandhom ukoll jifformaw il-bażi għall-istabbiliment tar-Rapport Konġunt dwar l-Impjiegi li jintbagħat kull sena mill-Kunsill u mill-Kummissjoni lill-Kunsill Ewropew.
            
         
               (4)
            
            
               L-eżami ta' Programmi Nazzjonali ta' Riforma tal-Istati Membri li jinsab fir-Rapport Konġunt dwar l-Impjiegi juri li l-Istati Membri għandhom jagħmlu kull sforz biex tingħata spinta lid-domanda għax-xogħol, tissaħħaħ il-provvista tax-xogħol, il-kompetenzi u l-kompetenzi, jissaħħaħ il-funzjonament tas-suq tax-xogħol, tiġi promossa l-inklużjoni soċjali, il-ġlieda kontra l-faqar u l-promozzjoni ta' opportunitajiet indaqs.
            
         
               (5)
            
            
               L-Istati Membri għandhom jesploraw l-użu tal-Fond Soċjali Ewropew fl-implimentazzjoni tal-linji gwida dwar l-impjiegi.
            
         
               (6)
            
            
               Il-linji gwida dwar l-impjiegi għandhom jibqgħu stabbli sabiex jiġi żgurat fokus fuq l-implimentazzjoni tagħhom. Kwalunkwe aġġornament tal-linji gwida dwar l-impjiegi għandu għalhekk jibqa' strettament limitat. Fid-dawl ta' valutazzjoni tal-iżviluppi tas-swieq tax-xogħol u tas-sitwazzjoni soċjali mill-adozzjoni tal-linji gwida dwar l-impjiegi fl-2015, mhuwiex neċessarju aġġornament. Ir-raġunijiet għall-adozzjoni tagħhom fl-2015 għadhom validi, għalhekk dawk il-linji gwida għandhom jinżammu,
            
         ADOTTA DIN ID-DEĊIŻJONI:
   Artikolu 1
   Il-linji gwida għal-linji politiċi dwar l-impjiegi tal-Istati Membri, kif indikat fl-Anness għad-Deċiżjoni (UE) 2015/1848, jinżammu għall-2016 u għandhom ikunu kkunsidrati mill-Istati Membri fil-linji politiċi tagħhom dwar l-impjiegi.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fil-Lussemburgu, it-13 ta' Ottubru 2016.
      
         
            Għall-Kunsill
         
         
            Il-President
         
         J. RICHTER
      
   
   
      (1)  Opinjoni tal-15 ta' Settembru 2016 (għadha ma ġietx ippubblikata fil-Ġurnal Uffiċjali).
   
      (2)  ĠU C 264, 20.7.2016, p. 134.
   
      (3)  Opinjoni tas-16 ta' Frar 2016.
   
      (4)  Rakkomandazzjoni tal-Kunsill (UE) 2015/1184 tal-14 ta' Lulju 2015 dwar linji gwida ġenerali għall-politiki ekonomiċi tal-Istati Membri u tal-Unjoni Ewropea (ĠU L 192, 18.7.2015, p. 27).
   
      (5)  Deċiżjoni tal-Kunsill (UE) 2015/1848 tal-5 ta' Ottubru 2015 dwar linji gwida għal-linji politiċi dwar l-impjiegi tal-Istati Membri għall-2015 (ĠU L 268, 15.10.2015, p. 28).